
Kære medlem af GLF
Jeg håber, at du har haft en skøn sommer og er kommet godt i gang med det nye skoleår. 
Det er mig en stor glæde at kunne fortælle, at borgmester Serdal Benli lægger op til, at der fra 1. august 2027 investeres 55 mio. kr. årligt i Gladsaxes folkeskoler. Der er udsigt til to lærere i alle fagtimer fra 1.-3. klasse. Det vil betyde, at vi bliver over 70 flere lærere på folkeskolens almenområde i Gladsaxe.
En lille del af finansieringen findes ved at lærerne i gennemsnit skal vi undervise 5 min. mere om dagen (17 timer om året). Det har bestyrelsen nikket til i overbevisning om, at det alt i alt bliver en bedre virkelighed at være lærer i. 
Det er desuden meningen, at der altid skal være to fagprofessionelle i børnehaveklassen, og der er en ambition om at prioritere skolernes økonomi således, at der kan være to lærere i alle dansk- og matematiktimer fra 4.-9. klasse. 
Oven i alt dette bliver der også penge til en ekstra leder pr. skole.
Jeg er begejstret for, at vi med betydeligt flere lærere forstærker undervisningen. 
Denne væsentlige investering og stærke ambition vil for alvor skabe den højere faglighed og trivsel, som eleverne fortjener og bør kunne regne med. Vi får øget muligheden for at lykkes i dagligdagen, hvilket undersøgelser peger på som det vigtigste for en lærer.
Jeg er svært tilfreds med det stærke fokus på lærerfagligheden.
Vores tillidsrepræsentanter har fået forslaget fremlagt på et møde i torsdags. De er også begejstrede. Spørg evt. dem, hvis du har spørgsmål eller skriv direkte til mig på thag@dlf.org
Fra GLFs side vil vi støtte massivt op om borgmesterens initiativ. Det er en historisk stor investering. Jeg kan ikke mindes at have set så store positive bevægelser tidligere. Folkeskolen har brug for en massiv opgradering. Den er nu på vej.
Forslaget bliver nu en del af de forestående budgetforhandlinger, men mon ikke, at de øvrige partier støtter op om noget så godt og rigtigt?
Vi vender tilbage, når der er nyt.
Åbent Kursus den 3. oktober på Hotel Frederiksdal
11.30: Frokost
12.30: Stefan Hermann taler om Læreren I Midten
14.30: Thomas Agerskov sætter fokus på alt det nye, der skal ske i folkeskolen
16.00: Leif Davidsen om Rusland I Verden
Desuden middag, fest og skønt samvær med kollegerne
Mulighed for overnatning, men også dagspladser 
Du (gælder ikke pensionister) kan tilmelde dig her: Åbent Kursus 2026 | Gladsaxe Lærerforening 
Vi slutter med et godt tilbud fra kolonierne:
Som medlem af Gladsaxe Lærerforening kan du leje vores kolonier med 50 % rabat i en ledig periode i efteråret 2026. Fx efterårsferien til Loddenhøj i Sønderjylland mandag – fredag: Normalt kr. 17.500. Medlemspris kr. 8.750. Ring 39565511
De bedste hilsner til jer alle
Thomas Agerskov

